Kanta-Hämeen käräjäoikeus on vapauttanut vastoin poliisin pyyntöä pariskunnan, jonka epäillään tehneen vuoden sisään runsaasti rikoksia netin kauppapaikoilla.

Hämeen poliisi varoittaakin (siirryt toiseen palveluun) etukäteen nettiostoksia tekeviä, koska pariskunnan pelätään jatkavan huijauksiaan.

– Poliisin tehtävä ei ole arvostella käräjäoikeuden päätöksiä. Vangitseminen olisi ollut tehokas keino estää rikosten jatkuminen. Se on tehty mitä tässä vaiheessa voidaan, sanoo rikoskomisario Riku Vihtilä Hämeen poliisista.

Hämeen poliisilla on tutkittavana laaja nettipetosten sarja, jossa Hämeenlinnan seudulla asuvan pariskunnan epäillään syyllistyneen yhteensä yli 45 rikokseen. Uusia rikosilmoituksia tulee ilmi lähes päivittäin.

Pariskunnan epäillään erehdyttäneen asiakkaita netin myyntifoorumeilla myymällä tuotteita, joita he eivät koskaan edes aikoneetkaan toimittaa ostajille.

Vihtilä muistuttaa, että rikossarja siirtyy kuitenkin aikanaan vielä syyteharkintaan ja sitä kautta tuomioistuimeen päätettäväksi.

Vangitsemista esitettiin jatkamisvaaran vuoksi

Kaupan on ollut puhelimia, äitiyspakkauksia ja tietokoneita.

Höynäytetyt ostajat ovat maksaneet kauppasumman epäiltyjen käytössä olleelle tilille, mutta tuotetta ei ole koskaan toimitettu.

Toiselle epäillyistä oli määrätty matkustuskielto, jota hän rikkoi syyllistymällä jatkuvasti uusiin rikoksiin.

Pariskunta oli kiinniotettuna poliisin suojissa parin päivän ajan. He ovat osin tunnustaneet tekemänsä rikokset, mutta kuulusteluja jatketaan edelleen.

Hämeen poliisi esitti viime perjantaina Kanta-Hämeen käräjäoikeudelle epäiltyjen vangitsemista jatkamisvaaran vuoksi sekä epäiltyjen rikoskierteen katkaisemiseksi.

Käräjäoikeus kuitenkin katsoi, ettei parikunnan vangitsemiselle ollut perusteita ja epäillyt vapautettiin.

Nyt poliisi varoittaakin huijaripariskunnasta, jonka se epäilee palaavan rikosten tielle. Siksi ostajien pitäisi tavalla tai toisella varmistaa tuotteen olemassaolo ja sen toimittaminen ennen kuin kauppasumma vaihtaa omistajaa.

– Mitään ei pitäisi maksaa ennen kuin saan tuotteen hallintaansa, muistuttaa rikoskomisario Riku Vihtilä.